Document ID: 32011R1235

NARIADENIE KOMISIE (EÚ) č. 1235/2011
z 29. novembra 2011,
ktorým sa mení a dopĺňa nariadenie Európskeho parlamentu a Rady (ES) č. 1222/2009, pokiaľ ide o zaraďovanie pneumatík do tried podľa priľnavosti za mokra, meranie valivého odporu a postup overovania
(Text s významom pre EHP)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Európskeho parlamentu a Rady (ES) č. 1222/2009 z 25. novembra 2009 o označovaní pneumatík vzhľadom na palivovú úspornosť a iné základné parametre (1), a najmä na jeho článok 11 písm. a) a písm. c),
keďže:
(1)
Cieľom nariadenia Európskeho parlamentu a Rady (ES) č. 1222/2009 je zriadiť rámec pre poskytovanie harmonizovaných informácií o parametroch pneumatík prostredníctvom označovania, čím sa koncovým spotrebiteľom umožní informovaný výber pri nákupe pneumatík.
(2)
Valivý odpor pneumatík je určujúcim faktorom pri ich zaraďovaní do tried palivovej úspornosti. Merania valivého odporu musia byť reprodukovateľné: skúšky tých istých pneumatík v rôznych laboratóriách musia priniesť tie isté výsledky, aby sa tak zaistilo korektné porovnanie pneumatík rôznych dodávateľov. Dobrá reprodukovateľnosť výsledkov skúšok okrem toho bráni tomu, aby orgány dohľadu nad trhom pri skúšaní tých istých pneumatík dospeli k výsledkom líšiacim sa od výsledkov, ku ktorým dospeli dodávatelia.
(3)
Postup nastavenia skúšobných laboratórií, pokiaľ ide o meranie valivého odporu, by zlepšil reprodukovateľnosť výsledkov skúšok.
(4)
Keďže na úrovni ISO sa vypracovala vhodná harmonizovaná metóda skúšania priľnavosti na mokrých cestách, malo by sa teraz v súlade s článkom 11 písm. a) nariadenia (ES) č. 1222/2009 zaviesť zaraďovanie pneumatík kategórií C2 a C3 do tried podľa ich priľnavosti za mokra.
(5)
Jasnosť postupu overovania stanoveného v prílohe IV k nariadeniu (ES) č. 1222/2009 by sa mala zlepšiť zavedením prahov, podľa ktorých sa deklarované hodnoty používané na požiadavky označovania považujú za hodnoty v súlade s uvedeným nariadením.
(6)
Nariadenie (ES) č. 1222/2009 by sa preto malo zodpovedajúcim spôsobom zmeniť a doplniť.
(7)
Opatrenia stanovené v tomto nariadení sú v súlade so stanoviskom výboru zriadeného podľa článku 13 nariadenia (ES) č. 1222/2009,
PRIJALA TOTO NARIADENIE:
Článok 1
Zmena a doplnenie nariadenia (ES) č. 1222/2009
Nariadenie (ES) č. 1222/2009 sa mení a dopĺňa takto:
1.
V prílohe I, časti A: Triedy palivovej úspornosti sa prvá veta nahrádza takto:
„Trieda palivovej úspornosti sa musí určiť na základe koeficientu valivého odporu (RRC) podľa nižšie stanovenej škály tried od ‚A‘ po ‚G‘ a merať v súlade s prílohou 6 k nariadeniu EHK OSN č. 117 a jeho nasledujúcimi zmenami a doplneniami a musí sa nastaviť podľa postupu stanoveného v prílohe IVa.“;
2.
V prílohe I, časti B: Triedy priľnavosti za mokra sa text a tabuľka nahrádzajú takto:
„1.
Trieda priľnavosti za mokra v prípade pneumatík kategórie C1 sa musí určiť na základe indexu priľnavosti za mokra (G) podľa škály tried od ‚A‘ po ‚G‘ stanovenej v nižšie uvedenej tabuľke, vypočítať v súlade s bodom 3 a merať v súlade s prílohou V.
2.
Trieda priľnavosti za mokra v prípade pneumatík kategórie C2 a kategórie C3 sa musí určiť na základe indexu priľnavosti za mokra (G) podľa škály tried od ‚A‘ do ‚G‘ stanovenej v nižšie uvedenej tabuľke, vypočítať v súlade s bodom 3 a merať v súlade s ISO 15222:2011, pričom sa musia použiť tieto štandardné referenčné skúšobné pneumatiky (Standard Reference Test Tyres - SRTT):
i)
v prípade pneumatík kategórie C2, SRTT 225/75 R 16 C, ASTM F 2872-11;
ii)
v prípade pneumatík kategórie C3 s menovitou šírkou prierezu nižšou ako 285 mm, SRTT 245/70R19.5, ASTM F 2871-11;
iii)
v prípade pneumatík kategórie C3 s menovitou šírkou prierezu 285 mm a viac, SRTT 315/70R22.5, ASTM F 2870-11.
3.
Výpočet indexu priľnavosti za mokra (G)
G = G(T) - 0,03
pričom: G(T) = index priľnavosti za mokra pneumatiky, ktorá sa má schváliť, podľa výsledku merania v rámci jedného skúšobného cyklu
Pneumatiky kategórie C1
Pneumatiky kategórie C2
Pneumatiky kategórie C3
G
Trieda priľnavosti za mokra
G
Trieda priľnavosti za mokra
G
Trieda priľnavosti za mokra
1,55 ≤ G
A
1,40 ≤ G
A
1,25 ≤ G
A
1,40 ≤ G ≤ 1,54
B
1,25 ≤ G ≤ 1,39
B
1,10 ≤ G ≤ 1,24
B
1,25 ≤ G ≤ 1,39
C
1,10 ≤ G ≤ 1,24
C
0,95 ≤ G ≤ 1,09
C
Prázdny
D
Prázdny
D
0,80 ≤ G ≤ 0,94
D
1,10 ≤ G ≤ 1,24
E
0,95 ≤ G ≤ 1,09
E
0,65 ≤ G ≤ 0,79
E
G ≤ 1,09
F
G ≤ 0,94
F
G ≤ 0,64
F
Prázdny
G
Prázdny
G
Prázdny
G“
3.
Príloha IV: Postup overovania, sa nahrádza takto:
„PRÍLOHA IV
Postup overovania
Súlad s požiadavkami na deklarované triedy palivovej úspornosti a priľnavosti za mokra, ako aj s deklarovanou triedou a deklarovanou hodnotou vonkajšieho hluku valenia sa musí vyhodnotiť pri každom type pneumatík alebo každom zoskupení pneumatík tak, ako ich určil dodávateľ, podľa jedného z týchto postupov:
a)
i)
najskôr sa preskúša jedna pneumatika alebo sada pneumatík. Ak namerané hodnoty zodpovedajú deklarovaným triedam alebo deklarovanej hodnote vonkajšieho hluku valenia v rámci tolerancie vymedzenej v tabuľke č. 1, pneumatika (sada pneumatík) úspešne prešla skúškou; a
ii)
ak namerané hodnoty nezodpovedajú deklarovaným triedam alebo deklarovanej hodnote vonkajšieho hluku valenia v rámci rozsahu vymedzeného v tabuľke č. 1, skúške sa podrobia ďalšie tri pneumatiky alebo sady pneumatík. Priemerná hodnota merania pochádzajúca z troch skúšaných pneumatík alebo sád pneumatík sa používa na posúdenie súladu s deklarovanými informáciami v rámci rozsahu vymedzeného v tabuľke č. 1; alebo
b)
ak sú triedy alebo hodnoty na štítku odvodené z výsledkov testov typového schvaľovania uskutočnených podľa smernice 2001/43/ES, nariadenia (ES) č. 661/2009 alebo nariadenia EHK OSN č. 117 a jeho nasledujúcich zmien a doplnení, členské štáty môžu využiť hodnoty meraní získané zo skúšok súladu výroby pneumatík.
V rámci posúdenia hodnôt merania získaných zo skúšok súladu výroby sa musia zohľadniť miery tolerancie vymedzené v tabuľke č. 1.
Tabuľka č. 1
Meraný parameter
Tolerancie pri overovaní
Koeficient valivého odporu (palivová úspornosť)
Nastavená nameraná hodnota nesmie prekročiť hornú hranicu (najvyššia hodnota RRC) deklarovanej triedy o viac ako 0,3 kg/1 000 kg.
Vonkajší hluk valenia
Nameraná hodnota nesmie prekročiť deklarovanú hodnotu N o viac ako 1 dB(A).
Priľnavosť za mokra
Nameraná hodnota nesmie byť nižšia ako dolná hranica (najnižšia hodnota G) deklarovanej triedy.“
4.
Text v prílohe k tomuto nariadeniu sa dopĺňa ako príloha IVa.
Článok 2
Nadobudnutie účinnosti
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Uplatňuje sa od 30. mája 2012.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 29. novembra 2011

Labels: 7
3
14
1